Haddaway

**Alexander Nestor Haddaway**, cugnusüü dumà cumè **Haddaway** (Trinidad, 9 genar 1965) l'è ün cantant de müsica dij discotech (gener ciamàa *[[Eurodance]]*) nasüü in Trinidad e Tobago. L'è diventàa famùs in del 1993 cunt la canzùn *What is Love* ("Se l'è cusè l'amur"), che la gh'ha avüü ün frach de success in tücc el mund.

## Biugrafia

### A l'inizi

Haddaway l'è nasüü da pà ulandes ch'el stüdiava i uceani e da mama trinidegna che la fava l'infermera. Dopu che i sò genitur gh'han divurziàa, a l'inizi dij Ann Setanta, l'è nàa a viver in Europa cunt el sò bap. Finìi i scoeul, l'è turnàa a viver cunt la mama in dij Statt Ünii, in duvè gh'ha finìi de stüdià.
In del 1989 l'è turnàa in Europa, precisament a Culonia (Germania), in duvè l'ha cuminciàa a laurà cumè cureograf e tapezee e a fà müsica quand gh'aveva temp liber a disposiziùn.

### Cariera

#### ''Haddaway/The Album''

In del 1992 Haddaway l'ha firmàa ün cuntrat cunt la casa discugrafica tudesca "Coconut Records".
Ün ann pussee tard l'è surtìi el sò prim disch, *Haddaway/The Album*. La prima canzùn che l'è vegnüda foeura, *What is Love*, la gh'ha avüü ün success esageràa in tücc el mund; l'è rivada in de la prima pusiziùn dij clasifich d'ün frach de Paes: Italia, Svizzera, Austria, Irlanda, Danimarca, Finlanda, Nurvegia, Germania, Francia, Spagna, Belgi, Paes Bass, Lettonia, Israel e Messich. La canzùn *What is Love* l'è cunsiderada anca incoeu vüna dij pussee bej canzùn de stil *[[Eurodance]]*.
Anca i olter canzùn tiràa foeura de *Haddaway/The Album* gh'han avüü success: *Life* ("Vita"; prüma posiziun in Spagna e Svezia), *I Miss You* ("Mì te perd") e *Rock Your Heart* ("Dach üna scossa al tò coeur").
A la fin 'st'album chì l'ha vendüü ün frach de miliùn de copj.

#### ''The Drive''

In del 1995 l'è stàa publicàa el segund album de Haddaway, ciamàa *The Drive* ("La guida"). La prima canzùn tirada foeura da 'stu disch chì, *Fly Away* ("Vula via"), l'ha avüü ün bun success anca in Italia.
Olter canzùn del disch i eren *Catch a Fire* ("Piglia ün foeugh") e *Lover Be Thy Name* ("Amatùr ch'el sia'l tò nom").

#### ''Let's Do It Now''

In del 1998 l'è surtìi el terz album de Haddaway, *Let's Do It Now* ("Fàmul adèss"), che l'era cumpletament diferent dij quej de prima: l'era ün disch fàa per la magiùr part da canzùn de müsica *soul*, minga de *[[Eurodance]]*; inscì, el gh'ha avüü minga success.

### Ültim apariziùn e laurà

Dopu ün frach de temp, Haddaway l'è cumpars de noeuf in televisiùn, in del 2004, dürant ün prugrama tudesch ciamàa *Comeback reality television show*. In del 2005 l'è cumpars anca in d'ün prugrama ingles simil, *Hit Me Baby One More Time* e in del prugrama americàn cunt l'istess nom.
In del mag 2008 l'ha publicàa la canzùn *I Love the 90's* ("I me piàsen i Ann Nuvanta"), cantada insèmm a Dr. Alban, olter cantant famùs de müsica *[[Eurodance]]* dij quej ann lì.

## Discugrafia

### Album

* 1993 *Haddaway/The Album*
* 1995 *The Drive*
* 1998 *Let's Do It Now*
* 1999 *All The Best His Greatest Hits*
* 2001 *My Face*
* 2002 *The Greatest Hits*
* 2002 *Love Makes*
* 2004 *What Is Love - The Greatest Hits*
* 2005 *Pop Splits*
* 2007 *Crucified *

### CD singul

* 1993 *What Is Love*
* 1993 *Life*
* 1993 *I Miss You*
* 1994 *Rock My Heart*
* 1995 *Fly Away*
* 1995 *Catch A Fire*
* 1995 *Lover Be Thy Name*
* 1997 *What About Me*
* 1998 *Who Do You Love*
* 1998 *You're Taking My Heart*
* 2001 *Deep*
* 2002 *Love Makes* 
* 2003 *What Is Love Reloaded* 
* 2005 *Spaceman*
* 2005 *Missionary Man*
* 2007 *Follow Me*
* 2008 *I Love The 90's* (insèmm a Dr. Alban)

## Culegament

*Sitt de Haddaway